Egyik kiváló elődöm, Walter Hallstein szavaival élve: Európa jogi közösség. A jog útján gondoskodunk értékeink és jogaink védelméről és érvényre juttatásáról. A jog a legjobb fegyverünk a mindenkit megillető társadalmi igazságosságért, egyenlőségért és méltányosságért folytatott küzdelemben. Ezért nem lehet soha választás kérdése a jogállamiság, a Bizottság pedig ugyanezen okból fektetett akkora hangsúlyt a jogérvényesítésre 2018-ban, ahogy ebből a jelentésből is kiderül. Ha az európai vezetők Nagyszebenben tett ígéretének megfelelően valóban ott kívánunk eredményeket felmutatni, ahol a legfontosabb, akkor 2019-ben és azt követően is meg kell őriznünk ezt a hozzáállásunkat.

Ez a jelentés bemutatja, hogyan működött ez a stratégiaibb, nyitottabb, egyúttal határozottabb megközelítés 2018-ban. Támogattuk a nemzeti és regionális hatóságokat a tiszta levegőről és a tiszta vízről szóló szabályok végrehajtásában. Felléptünk azokkal a tagállamokkal szemben, amelyek elmulasztották teljesíteni a kötelezettségvállalásaikat, és nem hajtották végre az utas-nyilvántartási adatállományokról, a terrorizmus elleni küzdelemről és a pénzmosás elleni küzdelemről szóló uniós szabályokat. Éltünk jogérvényesítési hatáskörünkkel, amikor bizonyos országokban nem halad elég gyorsan a honlapok és mobilalkalmazások akadálymentesítése a fogyatékossággal élők számára. Általában véve erősítettük a tagállamokkal folytatott párbeszédet, hogy együttműködjünk a végrehajtás és a jogérvényesítés terén. Örömmel számolok be a tagállamok határozott elkötelezettségéről és szerepvállalásáról.

Immár jóval szorosabb együttműködést folytatunk a tagállami hatóságokkal, hogy támogassuk őket az uniós jogszabályok végrehajtásában. A köztünk zajló párbeszéd révén megoldottuk a 2014 óta felmerült kötelezettségszegési ügyek 90 %-át anélkül, hogy az Európai Unió Bíróságához kellett volna fordulnunk. Ezáltal nemcsak az idővel, hanem az adófizetők pénzével is takarékoskodtunk. Ha párbeszéd útján nem sikerült megoldani valamely ügyet, akkor határozott és hatékony intézkedéseket tettünk az uniós jog megsértése esetén.

Ez a haladás annak köszönhető, hogy számos alkalommal sikerült olyan új szabályokról megállapodnunk, amelyek előreviszik Európát. A jogszabályok azonban csak akkor hatékonyak, ha végrehajtásuk és érvényesítésük is az. Ettől kel életre a törvény betűje. Így válnak a jogszabályok a polgárok hasznára. Ezáltal biztosítható, hogy a politikai megállapodások valódi előnyökhöz juttassák a polgárokat, a kis- és középvállalkozásokat és a vállalatokat. Ezért tettem ígéretet hivatalba lépésemkor arra, hogy kevesebb dologba fogunk bele (ennek megfelelően az előző Bizottságokhoz képest 75 %-kal kevesebb javaslatot fogalmaztunk meg), de azt magasabb színvonalon visszük véghez.

Sikerült is eredményeket felmutatnunk ott, ahol valóban fontos volt. Vannak, akik szerint Európa túlzott lassúsága vagy bonyolultsága akadályozza az előrehaladását. Ezzel szemben az elmúlt öt évben több mint 354 bizottsági javaslatot fogadtak el a társjogalkotók. Az eredmények önmagukért beszélnek. A munkanélküliség csökken: több mint 240 millió európai polgár dolgozik, a bérek pedig 5,7 %-kal emelkedtek. Különálló szervként létrejött az Európai Határ- és Parti Őrség, hogy segítséget nyújtson határaink védelméhez. Az Unión belül mindenhol belföldi díjszabás mellett barangolhatunk, előfizetett streaming-szolgáltatásainkat pedig akár másik uniós tagállamban is igénybe vehetjük. Vállalkozásaink vámmentesen kereskedhetnek még olyan távoli országokban is, mint Kanada vagy Japán.

A Bizottság 2018 szeptemberében a hulladékokkal kapcsolatos uniós szabályozásról szóló korai előrejelző jelentést tett közzé, amelyben rávilágított arra, hol áll fenn a veszélye annak, hogy a tagállamok nem teljesítik a hulladékra vonatkozó uniós célértékeket. A Bizottság ezzel egyidejűleg azért is hozott intézkedéseket 2018-ban, hogy orvosolja a hulladékokkal kapcsolatos tagállami jogszabályok strukturális hibáit, például azt, hogy továbbra is vannak az előírásoknak meg nem felelő hulladéklerakók, illetve hiányoznak a hulladékgazdálkodási tervek.

A légszennyezés továbbra is jelentős közegészségügyi problémát jelent, ezért kiemelt figyelmet kap a Bizottságtól. A „ Védelmet nyújtó Európa: Tiszta levegőt mindenkinek! ” című közleményében a Bizottság meghatározta azokat az intézkedéseket, amelyekkel segítséget lehet nyújtani a tagállamoknak a légszennyezés elleni küzdelemben.

A természetvédelemről szóló irányelvek célravezetőségi vizsgálata után a Bizottság 2018-ban elfogadta a természetre, az emberekre és a gazdaságra vonatkozó cselekvési tervet , amelynek célja a védett területek teljes mértékben működőképes, megfelelő és ökológiai szempontból reprezentatív hálózatának kialakítása. A tagállamoknak például be kell fejezniük a védett területek Natura 2000 hálózatának kiépítését, ennek keretében pedig fel kell számolniuk a tengeri környezetet érintő hiányosságokat, és minden területre vonatkozóan meg kell hozniuk a szükséges állományvédelmi intézkedéseket. A Białowieża-erdőről szóló ítéletében a Bíróság tisztázta a Natura 2000 területeken végzett erdőgazdálkodással kapcsolatos kötelezettségeket. Ez az ítélet a védett élőhelyek és fajok megőrzése szempontjából kulcsfontosságú.

A Bizottság 2018-ban is tett jogi lépéseket a környezetvédelmi jogszabályok nem megfelelő végrehajtásának orvoslása érdekében.

A Bizottság a három tagállam erőfeszítései láttán lezárta a Dániával, Írországgal és Görögországgal szemben a munkaidő-irányelv alkalmazásával összefüggésben indított kötelezettségszegési eljárást. A Bizottság elérte, hogy Dánia tiszteletben tartsa a munkavállalók jogát ahhoz, hogy abban az évben vegyék ki éves szabadságukat, amikor arra jogosulttá válnak. Írország és Görögország is megtette a szükséges intézkedéseket annak érdekében, hogy teljesítse a közegészségügyi szolgáltatásokat nyújtó orvosok munkaidejének korlátozására vonatkozó uniós szabályokat.

Az összes európai uniós munkavállalónak joga van a méltányos munkafeltételekhez. Ez a jog tükröződik a szociális jogok európai pillérében is, amelyet az Európai Parlament, az Európai Unió Tanácsa és az Európai Bizottság közösen jelentett be 2017 novemberében. A pillér külön fejezetet szentel a méltányos munkafeltételeknek.

Az Európai Unió közös halászati politikája a fenntarthatósági céljai révén az állományvédelemhez és a halászatból származó halellátás maximalizálásához egyaránt hozzájárul. Mivel ezeknek a céloknak legkésőbb 2020-ig teljesülniük kell, 2018-ban is nagy hangsúlyt kapott a Bizottság jogérvényesítési stratégiájában a halászati állományvédelem és ellenőrzés, valamint az Unió e területen fennálló kizárólagos hatáskörének tiszteletben tartása.

A földrajzi jelzések biztosítják meghatározott termékek elnevezések oltalmát, és népszerűsítik a földrajzi eredetükkel, illetve a hozzájuk kapcsolódó hagyományos szakértelemmel összefüggő sajátosságaikat. A Bizottság 2018-ban is figyelemmel kísért bizonyos, az oltalom alatt álló eredetmegjelölések és oltalom alatt álló földrajzi jelzések oltalmára vonatkozó uniós szabályok helytelen végrehajtásával kapcsolatos eseteket.

A Bizottság mezőgazdasági szabályok érvényesítését célzó intézkedései az előző évekhez hasonlóan 2018-ban is többnyire annak ellenőrzésére irányultak, hogy a tagállamok megfelelően hajtják-e végre a közvetlen kifizetéseket .

A Bizottság továbbá a környezetvédelmi előírásoknak való megfelelés biztosításáról szóló kilencpontos cselekvési tervet is elfogadott, amelyben ellenőrzési és irányítási kérdésekkel foglalkozik.

A Bizottság kötelezettségszegési eljárást indított az Egyesült Királysággal szemben, mivel az nem volt hajlandó az uniós költségvetés rendelkezésére bocsátani a vámbevételeket az uniós jogszabályokban előírtak szerint. Az Európai Csalás Elleni Hivatal egyik 2017. évi jelentésében megállapította, hogy számos egyesült királyságbeli importőr úgy kerülte meg jelentős vámösszegek megfizetését, hogy a behozatalkor fiktív és hamis számlákat, illetve valótlan vámérték-nyilatkozatokat nyújtott be. További bizottsági ellenőrzések során fény derült arra, hogy 2011 és 2017 között drasztikusan megnőtt az egyesült királyságbeli csomóponton keresztül alulértékeléssel elkövetett csalások nagyságrendje. Az Egyesült Királyság nem tett intézkedéseket a csalás megelőzése érdekében, holott figyelmeztették a textilek és lábbelik Kínából 2007 óta történő behozatalához kapcsolódó csalás kockázatára, mindemellett felkérést is kapott a szükséges kockázatkezelési intézkedések meghozatalára. A Bizottság számításai szerint az uniós jogszabályok Egyesült Királyság általi megsértése (a beszedési költségek levonása után) 2,7 milliárd EUR összegű veszteséget okozott az uniós költségvetésnek a 2011. november és 2017. október közötti időszakban.

Ahogy a 2020 célértékek eléréséhez, úgy ezeknek a célértékeknek a teljesítéséhez is jogszabályok teljes körű végrehajtására és érvényesítésére van szükség. 2018-ban a jogérvényesítési és ellenőrzési intézkedések között voltak kötelezettségszegési eljárások és a tagállamokkal folytatott nem hivatalos párbeszédek is.

Az Európai Parlament és a Tanács 2018-ban elfogadta a 2030-ig tartó időszakra vonatkozó éghajlat- és energiapolitikai keret végrehajtását szolgáló fő jogszabályt. Ebben célul tűzte ki, hogy az üvegházhatásúgáz-kibocsátást 2030-ig legalább 40 %-kal kell csökkenteni (az 1990-es szinthez képest). A Bizottság azonban ennél is nagyobb távlatokban gondolkodik: 2018-ban ismertette a 2050-ig tartó időszakra vonatkozó jövőképét a virágzó, modern, versenyképes és klímasemleges gazdaságról.

A Bizottság azzal a céllal is indított kötelezettségszegési eljárásokat, hogy megvédje a lakosságot a sugárzástól, és gondoskodjon a biztonságról az atomenergia-ágazatban.

Az Európai Bizottság 2016-ban javaslatot tett a „Tiszta energia minden európainak ” csomagra. Ebben ambiciózusabb célokat tűzött ki az Unió számára a tiszta energiára való áttérés megvalósítása terén, valamint annak érdekében, hogy az EU a világ energiapiacian zajló változások közepette is megőrizze versenyképességét.

Az Európai Unió egyértelmű szabályokkal rendelkezik a munkavállalók szabad mozgása, a munkavállalók kiküldetése és a szociális biztonsági rendszerek koordinálása terén. Amennyiben a tagállamok nem tartják be ezeket a szabályokat, akkor veszélybe kerül a bizalom és a méltányosság a belső piacon. Különösen amiatt merültek fel aggályok, hogy az utazó munkavállalók kiszolgáltatottak lehetnek a visszaélésekkel szemben, vagy megtagadhatják tőlük az őket megillető jogokat.

A Bizottság másodszor is a Bíróság elé idézte Olaszországot , mivel az olasz hatóságok nem tettek eleget a Bíróság korábbi ítéletének. Ebben az ítéletben a Bíróság megerősítette, hogy Olaszország jogellenesen részesítette állami támogatásban a szardíniai szállodaipart. A Bizottság kötelezte Olaszországot, hogy fizettesse vissza a közel 15 millió euró összegű jogellenes támogatást. Ez idáig közel 13 millió EUR-t még nem fizettek vissza.

Az uniós egységes piac továbbra is Európa legnagyobb értéke az egyének és a vállalkozások számára. Hatalmas lehetőségeket kínál a vállalkozásoknak, valamint nagyobb választékot és alacsonyabb árakat biztosít a fogyasztók számára. Lehetővé teszi, hogy az emberek kedvük szerint utazzanak, tartózkodjanak, dolgozzanak és tanulmányokat folytassanak. Ezek az előnyök azonban nem élvezhetők, ha nem alkalmazzák vagy nem hajtják végre az egységes piaci szabályokat, vagy ha egyéb akadályok veszélyeztetik azok érvényesülését.

A Bizottság 2018-ban javaslatot tett az Európai Munkaügyi Hatóság létrehozására a munkaerő-mobilitásra vonatkozó uniós szabályok tisztességes, egyszerű és hatékony érvényesítése érdekében. Az Európai Parlament és a Tanács azóta ideiglenes megállapodásra jutott erről a javaslatról.





Az áruk szabad mozgásának biztosítása

A gépjárműipar esetében a Bizottság megállapította, hogy több tagállam nem hozott létre vagy nem alkalmazott olyan szankciórendszereket, amelyek visszatartják az autógyártókat a gépjármű-kibocsátási jogszabályok megsértésétől. Erre azt követően került sor, miután 2015-ben fény derült arra, hogy a Volkswagen-csoport szoftverek használatával megkerült bizonyos légszennyező anyagok kibocsátására vonatkozó előírásokat.

A Bizottság 2018-ban további intézkedéseket tett a Németországgal, Olaszországgal, Luxemburggal és az Egyesült Királysággal szemben indított kötelezettségszegési eljárások keretében, mivel az említett országok nem teljesítették a járműtípus-jóváhagyásra vonatkozó uniós jogszabályok értelmében fennálló kötelezettségeiket.

Emellett a Bizottság arra is ügyel, hogy a tagállamok ne vezessenek be mennyiségi korlátozásokat az Unión belüli kereskedelemben. A Bizottság 2018-ban a személygépkocsik nyilvántartásba vételére és a gyógyszerekre vonatkozóan is hozott intézkedéseket.

Franciaországban időnként nehéznek bizonyult a más tagállamban korábban nyilvántartásba vett használt gépjárművek nyilvántartásba vétele. A Bizottság fellépése nyomán Franciaország 2018-ban módosította jogszabályait, hogy lehetővé tegye a behozott használt gépjárművek online nyilvántartásba vételét. A Bizottság intézkedéseket tett Lettországgal szemben, amiért a tagállam nem fogadta el a jobbkormányos gépjárművek nyilvántartásba vételét.

A „párhuzamos kereskedelem” révén a nagykereskedők vásárolhatnak gyógyszereket az egyik tagállamban (jellemzően ott, ahol alacsonyabbak is a gyógyszerárak), hogy aztán más tagállamokban értékesítsék őket. A gyógyszerek „párhuzamos kereskedelme” jogszerű gazdasági tevékenység a belső piacon. A párhuzamos import a betegek és a közegészségügyi rendszerek számára is előnyös lehet, ha kedvezőbb árakat és alacsonyabb térítési költségeket eredményez. Ugyanakkor bizonyos tagállamokban aggályok merültek fel azzal kapcsolatosan, hogy a párhuzamos export, miatt gyógyszerhiány alakulhat ki, ami veszélyeztetné a betegek egészségét vagy akár az életét is. A tagállamok ezért korlátozhatják a gyógyszerek párhuzamos kereskedelmét, ha az veszélyt jelent az emberi egészség és élet, illetve az ipari és kereskedelmi tulajdon védelmére.

Az Európai Bizottság 2018-ban lezárta az emberi felhasználásra szánt gyógyszerek párhuzamos kereskedelme ügyében Lengyelországgal, Romániával és Szlovákiával szemben indított kötelezettségszegési eljárás és panaszkezelési eljárást. A Bizottság úgy határozott, hogy más módon kell kezelni a tagállamok aggályait e téren. A Bizottság úgy véli, hogy e célból minél előbb strukturált párbeszédre kell sort keríteni. A Bizottság továbbra is elkötelezetten támogatja a tagállamokat annak biztosítására irányuló törekvéseikben, hogy a polgárok időben megfizethető és jó minőségű megelőző és gyógyító egészségügyi ellátást részesüljenek. Ennek érdekében határozott arról, hogy alaposabban tájékozódik, hogy a gyógyszerekkel foglalkozó bizottsági munkacsoportban megvitathassa az exportkorlátozások ügyét a tagállamokkal.





A letelepedés szabadságának biztosítása

A letelepedés és a szolgáltatásnyújtás szabadsága tekintetében a Bizottság 2018-ban (Litvánia kivételével) az összes tagállammal szemben intézkedéseket hozott, amiért azok nem hozták összhangba jogszabályaikat a szakmai képesítések elismeréséről szóló irányelvvel . Több olyan nemzeti szabály volt, amely nem felelt meg az irányelvnek. Ezek többek között az európai szakmai kártya bevezetését, a riasztási mechanizmust, a szakmai tevékenység részleges gyakorlásának lehetőségét, a nyelvi követelmények arányosságát, segítségnyújtó központok létesítését és az értesítési kötelezettségek bejelentését érintették.

A polgárok és a vállalkozások hatékonyabb tájékoztatása és segítése

2018-ban, az egységes piac fennállásának 25. évfordulóján a Bizottság arra összpontosított, hogy az egységes piaci szabályok kézzelfogható eredményeket hozzanak. A Bizottság nagyobb erőfeszítéseket tett annak érdekében, hogy megismertesse a polgárokkal és a vállalkozásokkal jogaikat és kötelezettségeiket az „Európa Önökért” portálon keresztül, amely a jövőbeli egységes digitális ügyfélkapu alapját képezi. Az egyének és a vállalkozások csak akkor élvezhetik az egységes piac előnyeit, ha a közösen elfogadott szabályok a gyakorlatban is érvényesülnek. Ezzel a politikai prioritással összhangban és a SOLVIT cselekvési terv folytatásaként a tagállamok a SOLVIT és az Európa Önökért Tanácsadó Szolgálat által szolgáltatott bizonyítékok felhasználásával orvosolták az uniós jog többszöri megsértését. Az Európa Önökért Tanácsadó Szolgálat adatbázisa több mint 265 000 valós esetet tartalmaz, amely kiváló áttekintést nyújt arról, hogy a polgároknak és a vállalkozásoknak milyen különféle előnyei származhatnak az egységes piacból.

A cégnyilvántartások összekapcsolása révén könnyebben megtalálhatók a céginformációk az Európai Unióban az egységes európai igazságügyi portálon keresztül, ezt a szolgáltatást pedig széles körben igénybe vették 2018-ban. Több mint 372 000 alkalommal kerestek céginformációkat, és több mint 241 000 esetben kérdeztek le cégadatokat.